Jeg er en rømling fra lenkegjengen

***Jeg er en rømling fra lenkegjengen*** (originaltittel: *I Am a Fugitive from a Chain Gang*) er en amerikansk dramafilm fra 1932 regissert av Mervyn LeRoy med Paul Muni, Glenda Farrell, Helen Vinson og Noel Francis i hovedrollene.

## Handling
Sersjant James Allen er tilbake i hjemlandet etter at første verdenskrig er over. Han ble tildelt en tapperhetsmedalje for sin krigsinnsats, og finner det vanskelig å slå seg til ro i en kjedelig kontorjobb. Hans mor og hans bror – som er prest – mener han bør være takknemlig som har overlevd krigen og har en jobb å gå til. Selv vil han inn i byggebransjen og være med på å bygge opp samfunnet som ingeniør. Broren hans blir rasende når han hører dette; moren aksepterer motvillig karriereplanene hans.

James Allen forlater hjembyen i håp om å virkeliggjøre drømmen sin. Men ufaglært arbeidskraft finnes det mer enn nok av, og det blir vanskelig for Allen å finne seg fast arbeid. Han synker etter hvert ned i fattigdom. Et sted i Sørstatene (stedet navngis ikke i filmen, men opptakene ble gjort i Georgia) blir han med en bekjent ut å spise, men i stedet retter den andre mannen en pistol mot ham og tvinger ham til å delta i et ran. Politiet ankommer umiddelbart, og Allen blir arrestert.

Allen blir dømt til fengsel og tvangsarbeid. Soningen er hard; vaktene er brutale mot lenkegjengen, og arbeidet er hardt. Men han blir venner med en erfaren innsatt, drapsmannen Bomber Wells. Sammen planlegger de hvordan de kan flykte. Allen klarer å rømme og kommer seg til Chicago. hvor han får seg jobb på en byggeplass og klarer å stige i gradene fra jobben som kroppsarbeider til en stilling der han får brukt sine kunnskaper innen ingeniørkunsten. Han innleder et forhold til Marie Woods, kvinnen han leier et rom hos. Etter hvert begynner han å mislike Marie mer og mer, men hun oppdager hemmeligheten hans, og presser ham til å gifte seg med henne. Det blir et ulykkelig ekteskap.

I et selskap møter Allen imidlertid en ung overklassekvinne som heter Helen, og forelsker seg i henne. Han ber Marie om skilsmisse, og hun hevner seg med å angi ham til myndighetene. Allen havner i avisene over hele USA da han beskriver hvor forferdelige forhold han opplevde da han var en del av lenkegjengen. Mange alminnelige avislesere gir uttrykk for sympati for Allen og avsky for praksisen med lenkegjenger, men avisene i Sørstatene trykker ledere der det står at det er uakseptabelt at Allen er på frifot.

Guvernøren i Illinois avslår utleveringskravet fra myndighetene i staten der Allen ble dømt og sendt til soning. I stedet tilbyr den aktuelle sørstaten Allen en lempelig ordning: om han returnerer frivillig, skal han få slippe med 90&nbsp;dagers soning, og soningsinnholdet skal være en enkel kontorjobb. Allen går med på dette, men det viser seg at tilbudet var en felle: han blir sendt tilbake til tvangsarbeidet, og blir på nytt en del av en lenkegjeng. Han søker om ettergivelse av den resterende delen av straffen, men søknaden blir avslått, og han tilbringer et år i lenkegjengen.

Allen har fornyet vennskapet med Bomber Wells, og de gjenopptar sine felles fluktplaner. De stjeler en lastebil som er fullastet med dynamitt, og kjører av gårde i full fart med politiet i hælene. Bomber lener seg ut av vinduet for å gjøre narr av politifolkene bak, og blir truffet av et skudd. Han griper fatt i en dynamittkubbe, tenner på lunten og kaster den mot en politibil. Så faller han ut av bilvinduet og dør; dermed må Allen stoppe. Han bruker mer av dynamitten til å sprenge i luften broen som han nettopp har kjørt over, og på den måten klarer han å komme unna politiet som lå på hjul. Han setter kursen nordover, og kommer seg unna forfølgerne.

Flere måneder senere oppsøker han Helen i Chicago for å ta farvel med henne for alltid. Med øynene fulle av tårer spør hun: «Kan du ikke fortelle meg hvor du skal? Vil du skrive til meg? Trenger du penger?» For hvert nye spørsmål rister Allen på hodet og trekker seg lenger unna. Til slutt spør hun: «Men du må, Jim. Hva har du å leve av?» Allen svarer «Jeg stjeler» og så forsvinner han i mørket. 

## Rolleliste

* Paul Muni som James Allen
* Glenda Farrell som Marie
* Helen Vinson som Helen
* Noel Francis som Linda
* Preston Foster som Pete
* Allen Jenkins som Barney Sykes
* Berton Churchill som en dommer.
* Edward Ellis som Bomber Wells
* Sally Blane som Alice
* Louise Carter som Mrs. Allen.

## Referanser


## Eksterne lenker
*